Kuqhutshwa Uhlelo Lokwehlisa Omama Abafa Bebeletha
Imigoqo emiswe yinhlanganiso ye United Nations, ithi ilizwe linye ngalinye kumele lehlise lelinani liyekukhulu – 100 kunkulungwane ezilikhulu – 100 000 kusiyafika umnyaka ozayo.
BULAWAYO — Inhlanganiso yezempilakahle iCommunity Working Group on Health kanye leSave the Children UK sezisungule uhlelo lokusebenzelana lezakhamizi ukwehlisa inani labesifazana elilahlekelwa yimphefumulo ekubeletheni elilokhu liphezulu nxa kukhangelwa izimiso zama Millenium Development Goals. Lanxa inani labesifazana elilahlekelwa yimphefumulo libeletha beliqonga eminyakeni edluleyo imizamo kahulumende isiqalile ukuletha inguquko. Inani leli selehlile livela kuphose inkulungwane – 960 lisiya phezu nje kwamakhulu amahlanu – 525 kunkulungwane ezilikhulu – 100 000. Lanxa kunjalo, imigoqo emiswe yinhlanganiso yomanyano wamazwe womhlaba eye United Nations, ithi ilizwe linye ngalinye kumele lehlise lelinani liyekukhulu – 100 kunkulungwane ezilikhulu – 100 000 kusiyafika umnyaka ozayo. ICWGH le Save the Children UK seziqale umsebenzi wokusebenzelana lezakhamizi kuziqinti ezilitshumi lane elizweni ebezingelanhlelo ezaneleyo zabesifazana ababelethayo. Inhlanganiso lezi zisebenzelana lamakhomithi asebunjiwe kuleziziqinti, ama Health Community Committees, ukufundisa izakhamizi ngokuqakatheka kwempilakahle yabesifazana abazithweleyo. Ophethe loluhlelo kunhlanganiso yeCWGH, uNkosikazi Nonjabulo Mahlangu, uthi sebananzelela ukuthi akusizi ukwakha amakiliniki lokuletha imithi nxa izakhamizi zona zingazi amalungelo azo kanye lokuqakatheka kokusebenzisa izibhedlela lapho umuntu ebeletha. Uthi esikhathini esinengi abesifazana balahlekelwa yimphefumulo ngokungazi ukuthi kuyini okumele bakwenze ngasiphi isikhathi kumbe beswele ukusekelwa zimuli zabo labomkabo abayabe bengazi ukuqakatheka kokuya ekilinika lapho umuntu ezithwele. UNkosikazi Mahlangu wengeze esithi ngaphansi kohlelo lolu bayakhuthaza kakhulu ukuthi izakhamizi kanye lalabo abasebenza ezibhedlela lemakiliniki bakhulumisane ngendingeko zabo. Uthi amaHealth Community Committees asebenza ukukhuthaza ingxoxo phakathi kwabongi lezakhamizi ukuze kuqedwe udubo lwabomama abalethela emakhaya. Uqhubeke esithi baqakathekisa ukuphatheka kwezakhamizi ekuqedeni loluhlupho ngoba lapho izakhamizi zingaphatheki, ziyagoqa izandla ziqhubeke zisebenzisa indlela zakudala ezibeka abesifazana engozini. UNkosazana Nompumelelo Sibindi, osebenza ekuthuthukiseni amalungelo abesifazana kwezempilakahle, uthi ekuqhubeni umsebenzi wakhe kusobala ukuthi imfundo iyamvikela owesifazana, imkhuthaze ukuthatha izinqumo ezizaphephisa impilo yakhe lapho ezithwala njalo ebeletha. Uthi owesifazana ofundileyo ulolwazi lemali yokuya esibhedlela ngesikhathi, ahlele imuli yakhe ngendlela evikela impilakahle yamalunga onke emuli kungakho ukufundisa amantombazana kungenye yensika yama Millenium Development Goals. Lanxa inani labesifazana eliya esibhedlela kanye nxa lizithwele liphezulu, kusilinganiso esiphezu kwamatshumi ayisificamunwe munye – 94%, inengi alibuyeli esibhedlela okwenza amatshumi amane ekhulwini – 40% libelethele emakhaya kungela abongi, odokotela kumbe imitshina eqakathekileyo kobelethayo. UNkosikazi Emma Mzamo, ongumongikazi, uthi kuqakathekile ukuthi abantu bafundiswe ukuqakatheka kokuya esibhedlela lapho owesifazana ezithwele hatshi kanye kuphela kodwa ngazo zonke izikhathi ezikhuthazwa ngabongi. Kuhlelo lolu, iCWGH ikhangele iziqinti eziyisikhombisa kuthi i- Save the Children UK ibelesikhombisa njalo. Inhlanganiso lezi zikhangelele ukwengeza ezinye iziqinti ezine ekuqaliseni kukaNcwabakazi. Ezinye zeziqinti ezikhethwe kuloluhlelo zigoqela iMatobo, i-Insiza, iMakoni, iMasvingo Rural, iUzumba Maramba Pfungwa kanye le Mutare Rural. Ngimele iStudio Seven koBulawayo, nginguNothando Sibanda.